Petere o ne a nna kwa Kaperenama, motse o o fa losing lwa letsha la metsi a a phepa le le bidiwang Lewatle la Galalea. Ene le Anderea ba ne ba kopanetse kgwebo ya go tshwara ditlhapi le bomorwa Sebede e bong Jakobe le Johane. Petere o ne a nna le mosadi wa gagwe, matsalaagwe le mogoloe e bong Anderea. Go ne go tlhokega gore a dire ka natla le go dirisa mekgwa e mengwe ya go tshwara ditlhapi gore a kgone go tlamela ba ntlo ya gagwe. Re ka akanya ka masigo a mantsi a ba neng ba dira tiro eno ka yone—banna ba latlhela matloa mo metsing fa gare ga mekoro e mebedi ba bo ba goga matloa a a nang le ditlhapi dipe fela tse ba kgonneng go di tshwara. Gape re ka akanya ka tiro e nngwe e e lapisang e ba neng ba tshwanetse go e dira ya go tlhopha ditlhapi tse di siameng le go di rekisa mmogo le go roka matloa le go a phepafatsa.